b'\n_START_ARTICLE_\nNajlep\xc5\xa1e bo\xc5\xbei\xc4\x8dne jaslice na svetu\n_START_SECTION_\nVsebina\n_START_PARAGRAPH_\nKratka sodobna pravljica Najlep\xc5\xa1e bo\xc5\xbei\xc4\x8dne jaslice na svetu pripoveduje o \xc5\xbeelji de\xc4\x8dka Matica, da bi za bo\xc5\xbei\xc4\x8d tudi pri njih imeli jaslice. Kljub o\xc4\x8detovi obljubi, da bodo jaslice imeli, pa vsako leto zmanjka \xc4\x8dasa za postavitev le-teh. Matic je razo\xc4\x8daran, vendar razume star\xc5\xa1e, ki imajo vedno preve\xc4\x8d dela._NEWLINE_To leto pa je imel bo\xc5\xbei\xc4\x8d vseeno poseben \xc4\x8dar. Nekaj dni pred praznikom je Matic dobil bratca. Na sveti ve\xc4\x8der, ko so tako vsi zbrani sedeli ob smre\xc4\x8dici, so bili podobni sveti dru\xc5\xbeini v jaslicah. To so bile za Matica najlep\xc5\xa1e bo\xc5\xbei\xc4\x8dne jaslice na svetu.\n_START_SECTION_\nAnaliza\n_START_PARAGRAPH_\nKratka pravljica nam prikazuje dru\xc5\xbeino v sodobnem \xc4\x8dasu, polnem naglice in dela. Mati\xc4\x8deva dru\xc5\xbeina je kot simbol vseh ljudi, ki si ne vzamejo dovolj \xc4\x8dasa zase in svoje najbli\xc5\xbeje. Naglica in delo pa ljudi ne osre\xc4\x8dujeta. Tudi \xc4\x8dlani Mati\xc4\x8deve dru\xc5\xbeine niso sre\xc4\x8dni. Matic je \xc5\xbealosten, ker se mu \xc5\xbeelja ni izpolnila, o\xc4\x8de in mati pa imata veliko dela in skrbi glede slu\xc5\xbebe in rojstva novega dru\xc5\xbeinskega \xc4\x8dlana._NEWLINE_V zgodbi je glavni junak Matic \xc5\xa1e otrok, ki ima \xc5\xbeeljo. Ta otro\xc5\xa1ka \xc5\xbeelja se prepleta z motivom otroka, ki mora razumeti odrasle. To je motiv\xc2\xa0\xc2\xbbcrossover\xc2\xab, ko odrasli prelagajo odgovornost in skrb na otroke. V zgodbi mora Matic razumeti o\xc4\x8deta, da nima \xc4\x8dasa._NEWLINE_Bo\xc5\xbei\xc4\x8dni \xc4\x8das za mnoge ljudi predstavlja mir in sre\xc4\x8do, ki jo simbolizirajo jaslice. Avtor tako nagovarja tudi odrasle bralce k razmisleku o tem, kaj je v \xc5\xbeivljenju res pomembno in kaj pomenita dru\xc5\xbeinski mir in sre\xc4\x8da \xc4\x8dez vse leto.'